Bakaswa na Mambo a Lwitabilo Lwabo
Kafulumende wa kyalo kya Singapore ukanjikizha bonse kutwela bushilikale kwa kubula kutako muchima ku luusa lwabo. Bakamonyi ba kwa Yehoba banabalume bakyanyike babena kukana kutwela bushilikale babena kwibakasa mu kaleya pa bañondo 39.
Bakamonyi ba kwa Yehoba baji na myaka 18 babena kwibakanjikizha kutwela bushilikale. Inge bakana bebekazha mu kampu wa bashilikale pa bañondo 15. Inge bano bañondo bapwa, babwela bebakanjikizha kuvwala bikoko ne kutendeka kwibafunjisha bya bushilikale. Inge bakanatu nsalansala bebatwala ku kochi ne kwibakasa bañondo 24.
Kyalo kya Singapore Kyakana Kulondela Mizhilo ya Kipamo kya UN
Kipamo kya United Nations pa bimye byavula kyaeseka kwisamba na ba mu kafulumende wa mu kino kyalo kuba’mba “banemekenga luusa lwa bantu bakana kutwela bushilikale ne kumona kuba’mba baji na luusa lwa kwifuukwila abo bene byo bakeba kuba, kwesakana na jiwi jabo ja mu muchima ne bupopweshi bwabo byonka byaambile kipamo kya Universal Declaration of Human Rights.” Nangwa kya kuba kyalo kya Singapore kingijila pamo na kipamo kya United Nations kufumatu mu mwaka wa 1965, bino kyakana kulondela byaamba kino kipamo pa uno mutwe. Mu nkalata yo banembejile kipamo kya UN kitala pa luusa lwa bantu pa 24 April mu 2002, mukulumpe mu kafulumende wa kyalo kya Singapore waambile’mba, “twakonsha kumona kuba’mba twazhikijila kyalo, kabiji luno luzhikijilo lwafwainwa kutwajijila kechi na mambo a bintu byaitabilamo bantu ne.” Uno mukulumpe wa mu kafulumende wanembele’mba: “Kechi twaswa kulondela uno muzhilo wa kuswisha bantu kukana kutwela bushilikale ne.”
Ndonda ya Byamwekele
Pa 14 September mu 2017
Bakamonyi ba kwa Yehoba batanu na bana bebakasa na mambo a kukana kutwela bushilikale.
November 2013
Bakamonyi 18 baji mu kaleya na mambo a kukana kutwela nkito ya bushilikale.
Pa 24 April mu 2002
Kafulumende wa Singapore waambaile’mba muntu yense wafwainwa kutwela nkito ya bushilikale.
February 1995
Bakamonyi ba kwa Yehoba babena kwibakasa ne kwibamanyika bingi mu kyalo kya Singapore.
Pa 8 August mu 1994
Kochi Mukatampe wa mu Singapore wakaine kuteleka ku mambo alobele jibiji Bakamonyi.
Pa 12 January mu 1972
Kafulumende wa mu kyalo kya Singapore wakaine kuswisha Bakamonyi ba kwa Yehoba kunembesha kipamo kyabo mwayila mizhilo.
ssw_Latn bem_Latn bem_Latn swh_Latn bem_Latn lua_Latn bem_Latn bem_Latn ltz_Latn tum_Latn bem_Latn bem_Latn eng_Latn lug_Latn bem_Latn bem_Latn bem_Latn bem_Latn